RS ร่วงเฉียด 6% โบรกฯคาด Q2 ยังขาดทุน-เล็งหั่นประมาณการกำไรปีนี้ลง
RS ร่วงเฉียด 6% บล.ธนชาต คาด Q2 ยังขาดทุน-เล็งหั่นประมาณการกำไรปีนี้ลง โดย ณ เวลา 10.07 น.อยู่ที่ 12.60 บาท ลบ 0.80 หรือ 5.97% มูลค่าการซื้อขาย 34.91 ล้านบาท
3 ก.ค. 2558

ผู้สื่อข่าวรายงานว่า ราคาหุ้น บริษัท อาร์เอส จำกัด (มหาชน) หรือ RS ณ เวลา 10.07 น.อยู่ที่ 12.60 บาท ลบ 0.80 หรือ 5.97% มูลค่าการซื้อขาย 34.91 ล้านบาท ขณะที่ดัชนีหุ้นไทยโดยรวมบวก 0.09%

บล.ธนชาต  ระบุในบทวิเคราะห์ (3 ก.ค.) ว่า จากการพูดคุยกับผู้บริหาร RS ในช่วงต้นสัปดาห์นี้ เม็ดเงินโฆษณาในช่วงไตรมาส 2/15 อ่อนแอกว่าที่คาด และเราคาดว่าไตรมาส 2/15 บริษัทจะมีผลขาดทุนอีกครั้งราว 25 ลบ. เทียบกับไตรมาส 1/15 ที่ขาดทุน 42 ลบ.
แม้ว่าเรตติ้งทีวีดิจิตอลยังคงอยู่อันดับ 4 แต่เศรษฐกิจที่อ่อนแอได้ทำให้อัตราการใช้เวลาโฆษณายังคงอยู่ในระดับต่ำที่ 45% ในไตรมาส 2/15  และรายได้ที่เพิ่มขึ้นไม่สามารถชดเชยค่าใช้จ่ายที่เพิ่มขึ้นได้หมด
ฝ่านวิเคราะห์มีการปรับลดประมาณการกำไรปี 2015 ลงจาก 511 ลบ. เป็น 94 ลบ. และลดลงอีก 34-42% ในปี 2016-18 รวมถึงได้ปรับลดราคาเป้าหมาย DCF ลงเป็น 11.5 บาท (จาก 17 บาท) แม้ว่าคาดว่าผลประกอบการของ RS จะฟื้นตัว เป็นมีกำไร 531 ลบ. ในปี 2016 จากเม็ดเงินโฆษณาที่คาดว่าจะฟื้นตัว แต่ RS ซื้อขายที่ PE ที่แพงที่ 26 เท่า โดยเฉพาะมีความเสี่ยงจากการแข่งขัน ดังนั้นจึงปรับลดคำแนะนำเป็น “ขาย”
 